Îbrahîm Reîsî Dibêje, Wê Tola Endamê Kuştî yê Pasdarên Şoreşê Hilînin 
Ofîsa Serokwezîrê Îsraîlê ku ji sazîya îstixbaratê Mossad berpirse, red kir ku ser bûyerên Tehranê şîrove bike. 
Serokomarê Îranê Îbrahîm Reîsî îro Duşemê dîyar kir ku Îran wê tola kuştina Albay Seyed Xudayî ya endamê Nobedarên Şoreşa Îranê hilîne. "Min ferman da ku hêzên me yên ewlehîyê vê mijarê bi cidî bişopînin û gumana min tuneye ku tola xwîna pak ya şehîdê me were hilandin," Reîsî got. Reîsî ev daxuyanîya da, rojeke piştî ku endamê payebiind yê Nobedarên Şoreşa Îranê li Tehranê di êrîşeke ji aliyê du kesên ser motorsîklêtê de, hat kuştin. Li gor ajansa nûçeyan ya nîvfermî ya Mehr, berdevikê Nobedarên Şoreşê Remazan Şerîf ragihan ku kuştina Xudaî tenê biryardarîya wan ya bo rûbirûbûna dijminên Îranê xurt dike. " Şehadeta Albay Xudayî vîyana Nobedarên Şoreşa Îranê ya bo parastina ewlehî, serxwebûn û berjewendîyên neteweyî û rûbirûbûna dijminên gelê Îranê bihêztir dike," Şerîf got. Şerîf dîyar kir ku "Çete û komên terorîst yên girêdayê zilm û zordarîya cîhanî û siyonîzmê wê bi encamên kiryarên xwe re rûbirû bimînin." Li gor nûçeya Tasnim'ê 2 kesên ser motorsîkletê gule li Xudayî reşandine, hevdem Ajansa nîvfermî ya nûçeyan ISNA ragihand ku endamên toreke servîsa îstixbaratî ya Îsraîlî ji alîyê endamên Pasdaran ve hatine dîtin û girtin. Ofîsa Serokwezîrê Îsraîlê ku ji sazîya îstixbarata Mossad berpirse, red kir ku ser bûyerên Tehranê şîrove bike. Kuştina Xudayî di demekê de tê ku nediyarbûna ser vejandina peymana navokî ya Îranê ya 2015'an bi hêzên cîhanî re didome û ev çend mehin ku danûstandin hatine rawestandin. Herî kêm şeş zanyar û akademîsyenên Îranî ji 2010'an vir ve hatine kuştin yan êrîş kirin, çend ji wan ji hêla êrîşkarên bi motorsîklêtan, di êrîşên ku tê bawer kirin ku bernameya navokî ya Îranê armanc kirine, ya ku Rojava dibêje ku armanca Îranê çêkirina bombeyekê ye. Îran vê yekê red dike û dibêje, ku armancên bernama wê aştiyane ye û ew kuştinan wek kiryarên terorîstî yên ku ji alîyê sazîyên îstixbarata Rojavayî û Mossad ve hatine kirin, bi nav dike. Îsraîl tawanbarkirinên bi wî rengî bi tevahîyê red dike.